b'\n_START_ARTICLE_\nTukulorit\n_START_PARAGRAPH_\nTukulorit (my\xc3\xb6s tukul\xc3\xb6\xc3\xb6rit, tukulerit) ovat fulben kielen murretta, wolofia ja arabiaa puhuva kansa Senegalissa, Mauritaniassa ja Gambiassa. Asutus on keskittynyt Senegaljoen keskijuoksulle. Pieni\xc3\xa4 ryhmi\xc3\xa4 on my\xc3\xb6s Malissa, Guineassa ja Guinea-Bissaussa. Ulkon\xc3\xa4\xc3\xb6lt\xc3\xa4\xc3\xa4n tukulorit ovat negridej\xc3\xa4 ja uskonnoltaan sunnalaisia muslimeja. Heit\xc3\xa4 on noin miljoona henke\xc3\xa4._NEWLINE_Nimitys tukulor on per\xc3\xa4isin Fouta Toron aluetta ensimm\xc3\xa4isen ja toisen vuosituhannen vaihteessa hallinneesta Tekrurin muslimivaltiosta. 1700-luvun lopulla tukulorit perustivat uuden teokraattisen valtakunnan, joka levitti islamia laajalle alueelle sek\xc3\xa4 valtasi bambaravaltiot ja Macinan. Tukulorivaltakunnan tunnetuin hallitsija oli Umar Tall (1794\xe2\x80\x931864)._NEWLINE_Kansan p\xc3\xa4\xc3\xa4elinkeinot ovat maanviljely ja karjanhoito. Lis\xc3\xa4ksi harjoitetaan kalastusta ja k\xc3\xa4sity\xc3\xb6ammatteja. Nyky\xc3\xa4\xc3\xa4n monet k\xc3\xa4yv\xc3\xa4t muualla ansiot\xc3\xb6iss\xc3\xa4. Perinteinen yhteiskuntaj\xc3\xa4rjestelm\xc3\xa4 perustui vapaiden maanviljelij\xc3\xb6iden ja karjanhoitajien, k\xc3\xa4sity\xc3\xb6l\xc3\xa4isten ja orjien muodostamaan kastij\xc3\xa4rjestelm\xc3\xa4\xc3\xa4n sek\xc3\xa4 sukuyhteis\xc3\xb6ihin. Miesten moniavioisuus on yleist\xc3\xa4. Tukulorien muslimiveljeskunnista on noussut huomattavia liikemiehi\xc3\xa4 ja yhteiskunnallisia johtajia.'